1976-ban a Ligier csapatához került, mely abban az évben debütált a világbajnokságon. Kétszer állt dobogóra az évben és hetedik lett a pontversenyben. Az 1977-es svéd versenyen megszerezte csapata és hazája első világbajnoki futamgyőzelmét a Formula–1-ben. Laffite a nyolcadik helyről rajtolt a futamon, majd több autót is megelőzött. Két körrel a leintés előtt még a második helyen állt Mario Andretti mögött, az amerikainak azonban ki kellett állnia a boxba, így ő került az élre.